CELEX: 32018R0480
Language: lt
Date: 2017-12-04 00:00:00
Title: 2017 m. gruodžio 4 d. Komisijos deleguotasis reglamentas (ES) 2018/480, kuriuo Europos Parlamento ir Tarybos reglamentas (ES) 2015/760 papildomas išvestinių finansinių priemonių, kurios naudojamos tik apsidrausti nuo rizikos, Europos ilgalaikių investicijų fondų pakankamos gyvavimo trukmės, potencialių pirkėjų rinkos ir turto, kuris bus parduodamas, vertinimo kriterijų, taip pat neprofesionaliesiems investuotojams skirtų priemonių rūšių ir savybių techniniais reguliavimo standartais (Tekstas svarbus EEE. )

23.3.2018   
            
            
               LT
            
            
               Europos Sąjungos oficialusis leidinys
            
            
               L 81/1
            
         KOMISIJOS DELEGUOTASIS REGLAMENTAS (ES) 2018/480
   2017 m. gruodžio 4 d.
   kuriuo Europos Parlamento ir Tarybos reglamentas (ES) 2015/760 papildomas išvestinių finansinių priemonių, kurios naudojamos tik apsidrausti nuo rizikos, Europos ilgalaikių investicijų fondų pakankamos gyvavimo trukmės, potencialių pirkėjų rinkos ir turto, kuris bus parduodamas, vertinimo kriterijų, taip pat neprofesionaliesiems investuotojams skirtų priemonių rūšių ir savybių techniniais reguliavimo standartais
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Europos Parlamento ir Tarybos reglamentą (ES) 2015/760 dėl Europos ilgalaikių investicijų fondų (1), ypač į jo 9 straipsnio 3 dalį, 18 straipsnio 7 dalį, 21 straipsnio 3 dalį ir 26 straipsnio 2 dalį,
   kadangi:
   
               (1)
            
            
               siekiant užtikrinti bendrą požiūrį į Reglamento (ES) 2015/760 taikymą, būtina nustatyti nuostatas, kuriomis apibrėžiami kriterijai, kuriais remiantis nustatoma, kokiomis aplinkybėmis išvestinės finansinės priemonės naudojamos turint vienintelį tikslą apsidrausti nuo rizikos, aplinkybės, kuriomis Europos ilgalaikių investicijų fondų (ELTIF) gyvavimo trukmė laikoma pakankamai ilga, kriterijai, naudotini dėl tam tikrų papunkčiui išdėstyto ELTIF turto tvarkingo pardavimo ar perleidimo grafiko elementų ir neprofesionaliesiems investuotojams skirtų priemonių;
            
         
               (2)
            
            
               siekiant užtikrinti tų nuostatų, kurios turėtų įsigalioti vienu metu, suderinamumą ir sudaryti sąlygas visapusiškai jas apžvelgti ir lengvai su jomis susipažinti, atitinkamus techninius reguliavimo standartus reikėtų priimti vienu reglamentu;
            
         
               (3)
            
            
               atsižvelgiant į aplinkybes, kuriomis išvestinės finansinės priemonės naudojamos turint vienintelį tikslą apsidrausti nuo ELTIF investicijoms būdingos rizikos, reikia atsižvelgti į išvestines finansines priemones, kurių pagrindinė priemonė yra turtas, į kurį investavo ELTIF ir kurio pozicijas ketinama apdrausti, taip pat į turto, kuris nors ir nėra tas pats, į kurį ELTIF investavo, bet yra susijęs su tokios pačios klasės turtu, sandorius. Tai visų pirma yra tuo atveju, kai išvestinė finansinė priemonė konkretaus punkto pozicijai apdrausti nėra kaip specialios rūšies išvestinė finansinė priemonė, bet yra kaip punktas tarp kitų į indeksą, kuris yra išvestinės finansinės priemonės pagrindinė priemonė, įtrauktų punktų. Be to, finansinių išvestinių priemonių naudojimas kai kuriais atvejais gali būti laikomas apsidraudimo strategija, tik jeigu jos laikomasi kartu prekiaujant kai kurių rūšių turtu, taigi tokios rūšies strategija neturėtų būti draudžiama. Siekiant užtikrinti, kad išvestinių finansinių priemonių naudojimas turint vienintelį tikslą apsidrausti nuo ELTIF investicijoms būdingos rizikos, ELTIF valdytojas turėtų imtis visų pagrįstų priemonių, kad užtikrintų išvestinių finansinių priemonių naudojimą atitinkamai rizikai veiksmingai sumažinti ELTIF lygmeniu ir, be kita ko, jų veiksmingumą nepalankiomis rinkos sąlygomis. Rizikos sumažinimą turėtų būti galima patikrinti naudojant tinkamas rizikos valdymo sistemas, kuriomis nustatoma mažintina rizika ir būdas, kuriuo ta išvestinė finansinė priemonė tokią riziką sumažintų;
            
         
               (4)
            
            
               tais atvejais, kai ELTIF investuoja į turto objektus, kurių likvidavimo terminai skirtingi, ELTIF gyvavimo trukmė turėtų būti nustatoma atsižvelgiant į ELTIF portfelyje esantį atskirą turto objektą, kurio investavimo laikotarpis ilgiausias, atsižvelgiant į to turto objekto likvidumą;
            
         
               (5)
            
            
               į ELTIF turto tvarkingo pardavimo ar perleidimo grafiką įtrauktiname potencialių pirkėjų rinkos vertinime reikėtų atsižvelgti į rinkos riziką, taip pat į tai, ar potencialūs pirkėjai paprastai priklauso nuo paskolų, gaunamų iš trečiųjų šalių, ar yra turto nelikvidumo prieš jį parduodant rizika, ar yra su teisės aktų pasikeitimais, kaip antai su fiskalinėmis reformomis, arba politiniais pasikeitimais susijusi rizika ir ar yra ekonominės padėties pablogėjimo rinkoje, kuri svarbi ELTIF turtui, rizika. Tos rizikos specialaus vertinimo pagal šį reglamentą neturėtų būti reikalaujama atlikti kitam nei reikalavimus atitinkančiam investiciniam turtui, nes Europos Parlamento ir Tarybos direktyvos 2009/65/EB (2) 50 straipsnio 1 dalyje nurodytas turtas turi būti likvidus pagal savo pobūdį;
            
         
               (6)
            
            
               turto vertinimas, įtrauktinas į ELTIF turto tvarkingo pardavimo ar perleidimo grafiką, turėtų būti atliekamas pakankamai arti turto pardavimo ar perleidimo pradžios. Tačiau, jeigu ELTIF atliko vertinimą pagal Europos Parlamento ir Tarybos direktyvą 2011/61/ES (3) pakankamai arti turto pardavimo ar perleidimo pradžios, papildomo vertinimo neturėtų būti reikalaujama. Vis dėlto ELTIF turto tvarkingo pardavimo ar perleidimo grafiko rengimas turėtų prasidėti, kai tik laikas tinkamas ir likus pakankamai laiko iki ELTIF kompetentingos institucijos informavimo apie jį termino;
            
         
               (7)
            
            
               kiekvienoje valstybėje narėje, kurioje platinimo veiklą vykdo ELTIF valdytojas, neprofesionaliesiems investuotojams skirtas priemones asmeniškai, telefonu ar elektroninėmis priemonėmis gali teikti vienas ar daugiau subjektų, kurie gali būti ELTIF valdytojas arba kitas subjektas, kuriam taikomos taisyklės dėl jam ELTIF valdytojo pavestų užduočių;
            
         
               (8)
            
            
               siekiant išvengti bet kokio galimo rinkos veikimo sutrikdymo, būtina ELTIF, kuriems veiklos leidimas buvo išduotas prieš šio reglamento įsigaliojimą, jų valdytojams ir jų kompetentingoms institucijoms suteikti pakankamai laiko prisitaikyti prie šio reglamento reikalavimų;
            
         
               (9)
            
            
               nuostatas dėl pakankamai ilgos ELTIF gyvavimo trukmės turėtų taikyti tik ELTIF, kurie teikia prašymą išduoti veiklos leidimą po šio reglamento įsigaliojimo, nes pagal Reglamentą (ES) 2015/760 ELTIF gyvavimo trukmė turi būti nustatoma iki ELTIF kompetentingai institucijai pateikiant prašymą išduoti ELTIF veiklos leidimą;
            
         
               (10)
            
            
               kad ELTIF kompetentingos institucijos ir valdytojai, kuriems veiklos leidimas išduotas pagal Reglamentą (ES) 2015/760 iki šio reglamento įsigaliojimo, galėtų prisitaikyti prie naujų šiame reglamente nustatytų reikalavimų, šio reglamento taikymo data turėtų būti vieni metai po jo įsigaliojimo. Laikoma, kad ELTIF, kuriems veiklos leidimas jau išduotas pagal Reglamentą (ES) 2015/760 iki šio reglamento įsigaliojimo, laikosi reikalavimo dėl pakankamai ilgos ELTIF gyvavimo trukmės pagal šį reglamentą;
            
         
               (11)
            
            
               šis reglamentas grindžiamas Europos vertybinių popierių ir rinkų institucijos (ESMA) Komisijai pateiktais techninių reguliavimo standartais;
            
         
               (12)
            
            
               ESMA dėl techninių reguliavimo standartų projektų surengė atviras viešas konsultacijas, išnagrinėjo galimas susijusias sąnaudas ir naudą ir paprašė Vertybinių popierių ir rinkų suinteresuotųjų subjektų grupės, įsteigtos Europos Parlamento ir Tarybos reglamento (ES) Nr. 1095/2010 37 straipsniu, pateikti savo nuomonę (4),
            
         PRIĖMĖ ŠĮ REGLAMENTĄ:
   1 straipsnis
   Apsidraudimo išvestinės finansinės priemonės
   1.   Aplinkybės, kuriomis turėtų būti laikoma, kad išvestinės finansinės priemonės naudojamos turint vienintelį tikslą apsidrausti nuo kitoms Europos ilgalaikių investicijų fondo (ELTIF) investicijoms būdingos rizikos, kaip nurodyta Reglamento (ES) 2015/760 9 straipsnio 2 dalies d punkte, susidaro, kai laikomasi visų šio straipsnio 2, 3 ir 4 dalyse nustatytų kriterijų.
   2.   Išvestinė finansinė priemonė naudojama tik siekiant apsidrausti nuo rizikos, kylančios dėl pozicijų turto, nurodyto Reglamento (ES) 2015/760 9 straipsnio 1 dalyje, atžvilgiu.
   Tikslas apsidrausti nuo rizikos, kylančios dėl pozicijų turto, nurodyto pirmoje pastraipoje, atžvilgiu, laikomas pasiektu tik tuo atveju, kai panaudojus tą išvestinę finansinę priemonę sumažėjusią riziką ELTIF lygmeniu galima patikrinti ir objektyviai įvertinti.
   Kai išvestinių finansinių priemonių, kuriomis galima apsidrausti nuo rizikos, kylančios dėl pozicijos turto, nurodyto pirmoje pastraipoje, atžvilgiu, nėra, gali būti naudojamos išvestinės finansinės priemonės, kurių pagrindinė priemonė yra tos pačios klasės turtas.
   3.   Išvestinių finansinių priemonių naudojimas siekiant ELTIF grąžos nelaikomas apsidraudimo nuo rizikos priemone.
   4.   ELTIF valdytojas imasi visų pagrįstų priemonių užtikrinti, kad išvestinės finansinės priemonės, naudojamas siekiant apsidrausti nuo kitoms ELTIF investicijoms būdingos rizikos, sumažintų riziką ELTIF lygmeniu pagal 2 dalį, taip pat nepalankiomis rinkos sąlygomis.
   2 straipsnis
   Pakankamai ilga ELTIF gyvavimo trukmė
   Taikant Reglamento (ES) 2015/760 18 straipsnio 3 dalį, ELTIF gyvavimo trukmė laikoma pakankamai ilga, kad apimtų kiekvieno atskiro ELTIF turto objekto gyvavimo ciklą, jeigu laikomasi šių sąlygų:
   
               a)
            
            
               ELTIF suderina savo gyvavimo pabaigos dieną su ELTIF portfelyje esančio atskiro turto objekto, kurio investavimo laikotarpis yra ilgiausias, kai ELTIF kompetentingai institucijai pateikiamas prašymas išduoti ELTIF veiklos leidimą, investavimo laikotarpio pabaigos diena;
            
         
               b)
            
            
               bet kokios ELTIF investicijos po to, kai jam buvo išduotas ELTIF veiklos leidimas, likutinis investavimo laikotarpis neviršija likusios ELTIF gyvavimo trukmės tuo metu, kai ta investicija daroma.
            
         3 straipsnis
   Potencialių pirkėjų rinkos vertinimo kriterijai
   Taikant Reglamento (ES) 2015/760 21 straipsnio 2 dalies a punktą, ELTIF valdytojas įvertina visus šiuos kiekvieno turto objekto, į kurį ELTIF investuoja, elementus:
   
               a)
            
            
               ar rinkoje yra vienas, ar daugiau potencialių pirkėjų;
            
         
               b)
            
            
               ar ELTIF valdytojas, remdamasis grafiko nustatymo metu tinkamai, apdairiai ir stropiai atliktu vertinimu, numato, kad potencialūs pirkėjai, pirkdami atitinkamą turtą, bus priklausomi nuo išorės finansavimo;
            
         
               c)
            
            
               jeigu potencialių turto pirkėjų nėra, kiek prireiktų laiko vienam ar daugiau to turto pirkėjų surasti;
            
         
               d)
            
            
               koks konkretus turto likvidavimo terminas;
            
         
               e)
            
            
               ar ELTIF valdytojas, remdamasis grafiko nustatymo metu tinkamai, apdairiai ir stropiai atliktu vertinimu, numato, kad pasireikš tokia rizika:
               
                           i)
                        
                        
                           su teisės aktų pasikeitimais, kurie galėtų paveikti potencialių pirkėjų rinką, siejama rizika;
                        
                     
                           ii)
                        
                        
                           politinė rizika, kuri galėtų paveikti potencialių pirkėjų rinką;
                        
                     
         
               f)
            
            
               valdytojo vertinimą, ar a ir b punktuose išvardytiems elementams bendros ekonominės sąlygos su turtu susijusioje rinkoje ar rinkose gali turėti neigiamo poveikio turto pardavimo ar perleidimo laikotarpiu.
            
         4 straipsnis
   Turto, kuris bus parduodamas, vertinimo kriterijai
   1.   Taikant Reglamento (ES) 2015/760 21 straipsnio 2 dalies c punktą, turto, kuris bus parduodamas, vertinimas atitinka šiuos kriterijus:
   
               a)
            
            
               jis prasideda, kai tik laikas tinkamas ir likus pakankamai laiko iki ELTIF kompetentingos institucijos informavimo apie papunkčiui išdėstytą ELTIF turto tvarkingo pardavimo ar perleidimo grafiką termino;
            
         
               b)
            
            
               jis atliktas ne daugiau kaip šeši mėnesiai iki a punkte nurodyto termino.
            
         2.   Į vertinimus pagal Direktyvos 2011/61/ES 19 straipsnį gali būti atsižvelgiama, jeigu vertinimas buvo atliktas ne daugiau kaip šeši mėnesiai iki šio straipsnio 1 dalyje nurodyto termino.
   5 straipsnis
   Neprofesionaliesiems investuotojams skirtų priemonių specifikacijos
   1.   Taikant Reglamento (ES) 2015/760 26 straipsnio 1 dalį ELTIF valdytojas įdiegia priemones, kad atliktų šias užduotis:
   
               a)
            
            
               apdorotų neprofesionaliųjų investuotojų pasirašytus ELTIF investicinius vienetus ar akcijas, atliktų su tais investiciniais vienetais ar akcijomis susijusius mokėjimus, atpirkimo ir išpirkimo pavedimus pagal ELTIF investicinių vienetų ar akcijų platinimo dokumentuose nustatytas sąlygas;
            
         
               b)
            
            
               neprofesionaliesiems investuotojams teiktų informaciją, kaip galima pateikti a punkte nurodytus pavedimus ir kaip išmokamos atpirkimo arba išpirkimo pajamos;
            
         
               c)
            
            
               padėtų tvarkyti informaciją, susijusią su neprofesionaliųjų investuotojų naudojimusi savo teisėmis, atsirandančiomis dėl jų investicijų į ELTIF valstybėje narėje, kurioje platinami ELTIF investiciniai vienetai ar akcijos;
            
         
               d)
            
            
               neprofesionaliesiems investuotojams suteiktų galimybę toliau nurodytiems dokumentams patikrinti ir jų kopijoms gauti:
               
                           i)
                        
                        
                           ELTIF fondo taisyklių arba steigimo dokumentų;
                        
                     
                           ii)
                        
                        
                           naujausios ELTIF metinės ataskaitos;
                        
                     
         
               e)
            
            
               teiktų investuotojams jų užduotims atlikti svarbią informaciją patvariojoje laikmenoje, kaip apibrėžta Direktyvos 2009/65/EB 2 straipsnio 1 dalies m punkte.
            
         2.   ELTIF valdytojas užtikrina, kad Reglamento (ES) 2015/760 26 straipsnio 1 dalyje nurodytos priemonės turėtų tokią techninę infrastruktūrą:
   
               a)
            
            
               jų užduotys atliekamos valstybės narės, kurioje platinami ELTIF investiciniai vienetai ar akcijos, oficialiąja kalba arba oficialiosiomis kalbomis;
            
         
               b)
            
            
               jų užduotys atliekamos asmeniškai, telefonu ar elektroninėmis priemonėmis.
            
         3.   ELTIF valdytojas užtikrina, kad Reglamento (ES) 2015/760 26 straipsnio 1 dalyje nurodytos priemonės būtų tokių rūšių ir savybių:
   
               a)
            
            
               jas teikia vienas ar daugiau subjektų, kurie yra arba ELTIF valdytojas, arba tretysis subjektas, kuriam taikomos taisyklės dėl vykdytinų užduočių;
            
         
               b)
            
            
               jeigu priemones teikia tretysis subjektas, pastarasis iš ELTIF valdytojo gauna visą svarbią informaciją ir dokumentus;
            
         
               c)
            
            
               jeigu priemones teikia tretysis subjektas, subjekto skyrimas parvirtinamas rašytine sutartimi. Rašytinėje sutartyje nurodoma, kurių 1 dalyje nurodytų užduočių ELTIF valdytojas neatlieka.
            
         6 straipsnis
   Pereinamojo laikotarpio nuostatos
   Laikoma, kad ELTIF, kuriam veiklos leidimas išduotas pagal Reglamentą (ES) 2015/760 iki šio reglamento įsigaliojimo, laikosi šio reglamento 2 straipsnyje nustatytų reikalavimų.
   Laikoma, kad ELTIF, kuriam veiklos leidimas išduotas pagal Reglamentą (ES) 2015/760 iki šio reglamento įsigaliojimo, šio reglamento 1, 3, 4 ir 5 straipsnius taiko nuo 2019 m. gegužės 1 d.
   7 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. gruodžio 4 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 123, 2015 5 19, p. 98.
   
      (2)  2009 m. liepos 13 d. Europos Parlamento ir Tarybos direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo (OL L 301, 2009 11 17, p. 32).
   
      (3)  2011 m. birželio 8 d. Europos Parlamento ir Tarybos direktyva 2011/61/ES dėl alternatyvaus investavimo fondų valdytojų, kuria iš dalies keičiami direktyvos 2003/41/EB ir 2009/65/EB bei reglamentai (EB) Nr. 1060/2009 ir (ES) Nr. 1095/2010 (OL L 174, 2011 7 1, p. 1).
   
      (4)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).